ተከስቶ የነበረው ግጭትና የሰላም መደፍረስ በቁጥጥር ስር መዋሉ ተገለጸ
አዲስ አበባ፡- የመንግሥት የፀጥታ ኃይሎችና ህብረተሰቡ ተቀናጅተው በመሥራታቸው በኦሮሚያ እና በአማራ ብሔራዊ ክልላዊ መንግሥት በኦሮሞ ብሔረሰብ አስተዳደር አካባቢ ተከስቶ የነበረው ግጭትና የሰላም መደፍረስ በአሁኑ ወቅት በቁጥጥር ስር መዋሉን የጠቅላይ ሚኒስትር ጽህፈት ቤት አስታወቀ። የጽሕፈት ቤቱ ፕሬስ ሴክሬታሪያት ኃላፊ አቶ ንጉሱ ጥላሁን በወቅታዊ ጉዳዮች ላይ ትናንት ለጋዜጠኞች በሰጡት መግለጫ እንዳስታወቁት፣ የፀጥታ መዋቅሩና ህብረተሰቡ እጅግ በተናበበ መልኩ ርብርብ ማድረጋቸውን ሰሞኑን ግጭት በነበረባቸው አካባቢዎች ሰላምና መረጋጋት ተፈጥሯል። ህብረተሰቡ ከመንግሥት ጎን በመቆሙ ተጠርጣሪዎችን በቁጥጥር ስር ለማዋልም ተችሏል። በቁጥጥር ስር የዋሉ ተጠርጣሪ ወንጀለኞች ጉዳያቸው በህግ እየታየ ነው። የሰላም ማረጋጋት፣ ዜጎችን የማቋቋምና ደራሽ የዕለት ምግብ የማድረስ እንቅስቃሴ በሚደረግበት ወቅት ቀውስ እንዲነግሥ፣ ረብሻ እንዲነሳ፣ ተቋማትና መንገዶች እንዲዘጉ ጥሪ የማድረግ ሂደቶች እንደነበሩ ያስታወሱት አቶ ንጉሡ ፣ ህብረተሰቡ ጥቆማ በመስጠትና በመተባበር የጸጥታ መዋቅሩ በመረጃ ላይ ተንተርሶ በመሥራት ግጭቱ በቁጥጥር ስር እንዲውል ማድረግ ተችሏል ብለዋል። አሁንም ሰላምን ለማደፍረስ የሚፈልጉ ኃይሎች እንዳሉ ጠቁመዋል። የአመፅ ጥሪዎች ሁሉ ከሽፈዋል፣ አሁን የብልጽግና ጉዟችንን እውን ለማድረግ የምንረባረብበት ጊዜ ነው ያሉት አቶ ንጉሱ ፣ ብልጽግናን እውን ለማድረግ ከሚሠሩ ሥራዎች መካከል አንዱ የህዳሴው ግድብ ነው። የህዳሴው ግድብ ተጠናቆ ውጤት የሚሰጥበት ጊዜ በጉጉት የሚጠበቅ ቁልፍ የብልጽግናችን አብሳሪ ፕሮጀክታችን ነው ብለዋል። ፕሮጀክቱ ህዝብና መንግሥት በሚፈልገው ፍጥነት እየሄደ መሆኑን የጠቀሱት አቶ ንጉሱ፤ ይህን የሀገር ሀብት ለማደናቀፍና በድህነት ውስጥ እንድንቆይ የሚመኙ ኃይሎች የሚፈልጉትን ምኞት ለማሟላት ከውስጥ የእነሱን ተልዕኮ የሚቀበሉ ፣ ኢትዮጵያን ለማተራመስና ለማፍረስ ተልዕኮ የተሰጣቸው ቡድኖች የተለያዩ ተግባራትን ሲያከናውኑ መቆየታቸውን ገልጸዋል። የኢትዮጵያ ህዝብ በህዳሴ
ግድብም ይሁን በሰላምና
በፀጥታ ዙሪያ የሀገርን
አንድነትና አብሮነት ሊጎዱ
በሚችሉ ጉዳዮች ላይ
የሚረባረብበት ወቅት አሁን
ነው ያሉት አቶ
ንጉሱ፣ የህዳሴውን ግድብ
ካጠናቀቅንና ባለምነው ጊዜ
እውን ካደረግነው የሚያሟርቱት
ሟርትና ለህብረተሰቡ የሚነገሩት
የሐሰት መረጃ፤ የሚለቁት
ስጋት ሁሉ ከንቱ
ስለሚሆን አንዱና ዋነኛው
ልፋታቸው የህዳሴ ግድባችንን
ማደነቃቀፍና እኛ ያልነው ይሄው ሆነ በማለት ህብረተሰብ ለማደናገር መሆኑን አመልክተዋል። መሰረታዊ የሆነ የፖለቲካ ልዩነት ቢኖረንም ኢትዮጵያዊያን በሀገራዊ ጉዳይ አንድ ሆነን መቀጠል አለብን ያሉት የፕሬስ ሴክሪታሪያት ኃላፊው ፣ ለሚመጡ ማንኛቸውም አይነት የክፉዎች የክፋት ሃሳቦችና የሴረኞች ሥራ ጸንተን ሊታገለው ይገባል ብለዋል። መንግሥት የህግ የበላይነትን ለማስፈን ብዥታ ኖሮት ሳይሆን የዴሞክራሲ ምህዳሩ እንዲሰፋ፣ በሃሳብ እንድንከራከር፣ እንድንቻቻል፣ በግጭት ምክንያት የሚጠፋ ሀብት፣ ንብረትና የሰው ሕይወት እንዳይኖር በሚል እንደነበር ጠቁመው፣ ትዕግስቱ ከልክ በላይ እንደነበር የኢትዮጵያ ህዝብ ይገነዘባል ሲሉም ተናግረዋል። መንግሥት የህዝብ ጥያቄ ትክክልና ተገቢ መሆኑን በማመን ህግ የማስከበር እንቅስቃሴ ውስጥ በስፋት ገብቷል። በተለይ ባለፉት አስራ አምስት ቀናት በየትኛውም አካባቢ ህገወጥ እንቅስቃሴ ውስጥ የተሳተፉ አካላት በህግ ጥላ ስር ሆነው ተጠያቂነት እንዲሰፍን የማድረግ ሥራ እየተሠራ ነው። ይህን እንቅስቃሴ በቆራጥነት አጠናክሮ ይቀጥላል ብለዋል። የህግ የበላይነት መጠበቅ በምንም መስፈርት ለጥያቄና ለድርድር፣ ለሽምግልና የማይቀርብ ጉዳይ መሆኑን ያስታወቁት አቶ ንጉሱ ፣ ህብረተሰቡም ሊገነዘበው የሚገባው ኢትዮጵያን የማዳከም፣ የማፍረስ እና ለባእዳን ምቹ ሁኔታ ለመፍጠር የሚንቀሳቀሱ ወገኖች ዋነኛው መንገዳቸው ህዝብን በብሔር፣ በቋንቋ፣ በሃይማት በማንነት ማጋጨትና ማባላት እንደሆነ አመልክተዋል። የኢትዮጵያዊን ሀብት እንዲወድም፣ ለራሱ የሥራ ዕድል የፈጠረለትን ተቋም እንዲያጠፋ ማድረግ እንደሆነም አስታውቀዋል ። ይህንን እኩይ ተግባር ኢትዮጵያዊያን ሊገነዘቡት ይገባል፤ ዋነኛው ማምከኛው ደግሞ የኢትዮጵያዊያን አንድነትና አብሮነት ስለሆነ በጋራ መቆም አስፈላጊ ነው ብለዋል። ክረምቱ በቂ ዝናብ የሚገኝበት ለመኸር ሥራ ተስማሚ የሆነ በመሆኑ አርሶ አደሩ በከተማ ግብር እንቅስቃሴ ውስጥ የገቡና ይህ ዘርፍ የሚመለከታቸው አካላት በሚቀጥለው ዓመት በምግብ ሰብል እራሳችንን ለመቻል እና የኮቪድ 19 ወረርሽ የሚያደርስብንን የምርት እጥረት ለመቋቋመም ያስቀመጥነው ስትራቴጂ ውጤታማ እንዲሆን ጠንክረው መሥራት እንደሚጠበቅባቸው አመልክተዋል።አዲስ ዘመን ሐምሌ 12/2012ሞገስ ፀጋዬ